Document ID: 32006D0890

KOMISSION PÄÄTÖS,
tehty 4 päivänä joulukuuta 2006,
monenvälistä ydinvoima-alan ympäristöohjelmaa Venäjän federaatiossa koskevan puitesopimuksen ja siihen liittyvän vaatimuksia, oikeudenkäyntimenettelyjä ja korvauksia koskevan pöytäkirjan tekemisestä Euroopan atomienergiayhteisön puolesta
(tiedoksiannettu numerolla K(2006) 5219)
(2006/890/Euratom)
EUROOPAN YHTEISÖJEN KOMISSIO, joka
ottaa huomioon Euroopan atomienergiayhteisön perustamissopimuksen ja erityisesti sen 101 artiklan 2 kohdan,
sekä katsoo seuraavaa:
(1)
Huhtikuun 10 päivänä 2000 tehdyllä neuvoston päätöksellä annettujen neuvotteluohjeiden mukaisesti komissio osallistui Venäjän federaation kanssa käytyihin neuvotteluihin, jotka koskivat monenvälistä ydinvoima-alan ympäristöohjelmaa Venäjän federaatiossa koskevan puitesopimuksen ja siihen liittyvän vaatimuksia, oikeudenkäyntimenettelyjä ja korvauksia koskevan pöytäkirjan tekemistä.
(2)
Monenvälistä ydinvoima-alan ympäristöohjelmaa Venäjän federaatiossa koskeva puitesopimus ja siihen liittyvä vaatimuksia, oikeudenkäyntimenettelyjä ja korvauksia koskeva pöytäkirja allekirjoitettiin Tukholmassa 21 päivänä toukokuuta 2003.
(3)
Puitesopimuksen allekirjoittivat Euroopan yhteisö, Euroopan atomienergiayhteisö, Norja, Ruotsi, Tanska, Suomi, Belgia, Ranska, Saksa, Yhdistynyt kuningaskunta, Alankomaat ja Venäjä.
(4)
Monenvälistä ydinvoima-alan ympäristöohjelmaa Venäjän federaatiossa koskeva puitesopimus muodostaa monenvälisen oikeudellisen kehyksen ydinalaan liittyville hankkeille, joita länsimaat toteuttavat Luoteis-Venäjällä, ja siihen liittyvän vaatimuksia, oikeudenkäyntimenettelyjä ja korvauksia koskevan pöytäkirjan tavoitteena puolestaan on ratkaista hankkeiden yhteydessä toteutettaviin toimiin liittyvät vastuukysymykset.
(5)
Monenvälisen ydinvoima-alan ympäristöohjelman tarkoituksena on helpottaa sellaisten hankkeiden toteuttamista, joilla pyritään ratkaisemaan radioaktiiviseen jätteeseen ja käytettyyn ydinpolttoaineeseen sekä ydinkäyttöisten sukellusveneiden ja jäänmurtajien käytöstä poistoon liittyviä ongelmia Venäjän federaatiossa. Painopisteenä on aluksi Venäjän luoteisosa, mutta puitesopimuksen mukaan monenvälistä ydinvoima-alan ympäristöohjelmaa voidaan soveltaa hankkeisiin tai mihin tahansa muunlaiseen yhteistyöhön myös muilla ydinvoimaan (mukaan luettuna ydinturvallisuus) liittyvän toiminnan alueilla, jos sopimuspuolet niin sopivat.
(6)
Voimassa olevaa Venäjän federaation kanssa tehtyä yhteisymmärryspöytäkirjaa, jonka Euroopan komissio allekirjoitti Euroopan yhteisöjen puolesta vuonna 1995 ja joka koskee teknisen avun ohjelmien täytäntöönpanoa ydinturvallisuuden alalla ja jossa käsitellään myös ydinalaan liittyviä vastuukysymyksiä, ei sovelleta uuden ydinturvallisuusalan yhteistyövälineen mukaisesti toteutettaviin hankkeisiin.
(7)
Kaikki puitesopimuksen allekirjoittaneet EU:n jäsenvaltiot ovat tallettaneet ratifioimiskirjansa tallettajien huostaan; viimeisenä tämän teki Yhdistynyt kuningaskunta, joka ratifioi puitesopimuksen huhtikuussa 2006.
(8)
Euroopan atomienergiayhteisö voi nyt tehdä monenvälistä ydinvoima-alan ympäristöohjelmaa Venäjän federaatiossa koskevan puitesopimuksen lopullisesti,
ON TEHNYT TÄMÄN PÄÄTÖKSEN:
Ainoa artikla
1. Tehdään Euroopan atomienergiayhteisön puolesta monenvälistä ydinvoima-alan ympäristöohjelmaa Venäjän federaatiossa koskeva puitesopimus ja siihen liittyvä vaatimuksia, oikeudenkäyntimenettelyjä ja korvauksia koskeva pöytäkirja.
2. Puitesopimuksen ja pöytäkirjan teksti on tämän päätöksen liitteenä.
Tämä päätös on osoitettu kaikille jäsenvaltioille.
Tehty Brysselissä 4 päivänä joulukuuta 2006.

Labels: 11
5
14
20
18
15